ŠTÁTNA KÚPEĽNÁ KOMISIA
MINISTERSTVO ZDRAVOTNÍCTVA 
       SLOVENSKEJ REPUBLIKY
	    Bratislava, 17.08.2009
	   Číslo:18869-86/2009/ŠKK
Rozhodnutie

Štátna kúpeľná komisia Ministerstva zdravotníctva Slovenskej republiky (ďalej len „Štátna kúpeľná komisia“) ako príslušný správny orgán podľa ustanovení § 41 ods. 1 a § 42 písm. d) zákona č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov (ďalej len „zákon“) a podľa ustanovení § 23 a § 24 zákona v spojení s ustanovením  § 49 zákona a ustanovením § 46 zákona č. 71/1967 Zb. o správnom konaní (správny poriadok) v znení neskorších predpisov o žiadosti spoločnosti WELNEA SK s.r.o., Čerín 64, 974 01 Čerín, IČO: 00 615 447 o vydanie povolenia na úpravu prírodnej  minerálnej  vody z prírodného minerálneho zdroja ČAM -1, reg.č. BB-083 v  Čeríne, časť Čačín, v katastrálnom území  Čačín  zo dňa 11.08.2009
r o z h o d l a
takto:
I. Spoločnosti
Obchodné meno:	WELNEA SK s.r.o.,
Sídlo:	Čerín 64, 974 01 Čerín
IČO:                         00 615 447			 
Právna forma:	Spoločnosť s ručením obmedzeným

 (ďalej len „využívateľ“) s a  p o v o ľ u j e  v y k o n á v a ť  úpravu prírodnej minerálnej vody z prírodného minerálneho zdroja ČAM -1 v plniarni v obci Čerín, časť Čačín, v katastrálnom území Čačín (ďalej len „zdroj“), využívaného žiadateľom na základe rozhodnutia Štátnej kúpeľnej komisie Ministerstva zdravotníctva Slovenskej republiky o povolení využívať prírodný minerálny zdroj s názvom vrt  ČAM -1, reg.č. BB-083 v Čeríne - časť Čačín, v katastrálnom území Čačín,  číslo: 08721 – 070/2009/ŠKK zo dňa 01. 06.2009

podľa ustanovenia § 23 ods.1 a 2 a § 24 ods.3 písm. a) zákona 

oddeľovaním zlúčenín železa uskutočňovaného prostredníctvom vzduchu obohateného o ozón s následnou filtráciou a reintrodukciou oxidu uhličitého
II. Podľa ustanovenia § 24 ods.3 písm. b) a c) zákona sa využívateľovi určuje rozsah, časové intervaly vykonávania kontrolných analýz prírodnej minerálnej vody pred úpravou a po úprave a určujú sa ďalšie podmienky súvisiace s vykonávaním úpravy prírodnej minerálnej vody zo zdroja: 

1.	Vykonávať fyzikálne, fyzikálno-chemické, mikrobiologické a biologické analýzy prírodnej minerálnej vody v rozsahu a v časových intervaloch  podľa príslušných všeobecne záväzných právnych predpisov a to súčasne pred úpravou zo záchytného zariadenia  zdroja a po úprave z akumulácie a zo spotrebiteľského balenia. Analýzy vykonávané na vzorkách prírodnej minerálnej vody z akumulácie a zo spotrebiteľského balenia musia byť doplnené o stanovenie hodnôt zvyškov po úprave vzduchom obohateným o ozón, korými sú bromičnany, rozpustený ozón a bromoform. Interval medzi jednotlivými predpísanými analýzami musí byť minimálne 6 mesiacov. 

2. Vzorky pre kontrolné analýzy odoberať iba prostredníctvom pracovníkov akreditovaných laboratórií zapísaných do zoznamu vedeného Štátnou kúpeľnou komisiou (ďalej len „akreditované laboratórium“) a o pripravovanom odbere vzoriek s uvedením vykonávacieho akreditovaného laboratória informovať Inšpektorát kúpeľov a žriediel Ministerstva zdravotníctva Slovenskej republiky (ďalej len „inšpektorát“) najneskôr 10 dní vopred písomnou formou a na e-mailovú adresu monitoring@health.gov.sk.

3.	Predkladať inšpektorátu výsledky analýz podľa ods. 1 vo forme Protokolu  o odbere vody zo zdroja, Protokolu o skúške vody zo zdroja, z akumulácie a spotrebiteľského balenia, Protokolu o analýze zdroja, z akumulácie a spotrebiteľského balenia (ďalej len „protokoly“) písomnou formou do 30 dní odo dňa odberu vzoriek akreditovaným laboratóriom a do 10 dní odo dňa dodania protokolov od akreditovaného laboratória aj elektronicky na e-mailovú adresu monitoring@health.gov.sk na predpísaných databázových formulároch LIS IKZ a zasielať do CIS IKZ.

4.	Dodržiavať prevádzkový predpis úpravy prírodnej minerálnej vody: „Prevádzkový predpis pre úpravňu minerálnej vody v plniarni Čerín“, spracovateľ: fy. Mineral – Aquatech s.r.o., Piešťany, 2009. 

5.  Vykonať kontrolnú analýzu prírodnej minerálnej vody zo zdroja a upravenej prírodnej minerálnej vody z akumulácie a zo spotrebiteľského balenia v rozsahu a časových intervaloch predpísaných inšpektorátom, ak ju nariadi v prípade zistenia zmien fyzikálnych a chemických vlastností a mikrobiologických a biologických hodnôt prírodnej minerálnej vody zo zdroja alebo upravenej vody z akumulácie a zo spotrebiteľského balenia nad limit podľa príslušného všeobecne záväzného právneho predpisu. 
Povinnosť plniť podmienky určené týmto rozhodnutím sa žiadateľovi začína dňom nadobudnutia právoplatnosti tohto rozhodnutia.
III. Toto povolenie sa podľa § 24 ods. 3 písm. c) zákona vydáva na dobu 15 rokov odo dňa nadobudnutia právoplatnosti tohto rozhodnutia.
		Na základe § 24 ods. 3 písm. c) zákona práva z tohto rozhodnutia nemožno previesť na iného.
	Okrem podmienok určených týmto rozhodnutím je využívateľ povinný plniť všetky povinnosti vyplývajúce mu zo zákona č. 538/2005 Z. z. o  prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov.

Odôvodnenie:

Podaním doručeným dňa 11.08.2009 požiadala spoločnosť  WELNEA SK s.r.o., Čerín 64, 974 01 Čerín, IČO: 00 615 447 (ďalej len „žiadateľ“) Štátnu kúpeľnú komisiu o vydanie povolenia vykonávať  úpravu prírodnej minerálnej vody zo zdroja ČAM -1 v Čeríne, časť Čačín, v katastrálnom území  Čačín,  oddeľovaním zlúčenín železa uskutočňovaného prostredníctvom vzduchu obohateného o ozón s následnou filtráciou a reintrodukciou oxidu uhličitého. 
Žiadosť obsahovala všetky predpísané náležitosti podľa § 24 ods.2 zákona. Štátna kúpeľná komisia prerokovala žiadosť dňa 17.08.2009.
Žiadateľ má právoplatné povolenie na využívanie zdroja ČAM -1 v Čeríne, časť Čačín, v katastrálnom území Čačín,  vydané rozhodnutím Štátnej kúpeľnej komisie č.: 08721 – 070/2009/ŠKK  zo dňa 01. 06.2009.  

	Správny orgán vzhľadom k predloženým príslušným dokladom podľa § 24 ods.2 a to fyzikálno-chemickým, mikrobiologickým a biologickým analýzam prírodnej minerálnej vody pred úpravou a po úprave a prevádzkovému predpisu  úpravy prírodnej minerálnej vody usúdil, že žiadateľom navrhovaný spôsob úpravy rešpektuje príslušné predpisy.

Úpravou prírodnej minerálnej vody zo  zdroja oddeľovaním zlúčenín železa uskutočňovaného prostredníctvom vzduchu obohateného o ozón s následnou filtráciou a reintrodukciou oxidu uhličitého sa nemenia fyzikálne vlastnosti a chemické zloženie prírodnej minerálnej vody v jej základných zložkách, nevznikajú nežiaduce zvyšky po úprave vzduchom obohateným o ozón, ktorými sú bromičnany, rozpustený ozón a bromoform a ani ďalšie chemické zložky, ktoré môžu znamenať riziko pre zdravie ľudí.
Správny orgán pri správnej úvahe zhodnotil a preskúmal všetky predložené náležitosti a doklady, a na základe vyššie uvedených skutočností usúdil, že nezistil žiadne dôvody, ktoré by bránili vo veci vydania povolenia na úpravu prírodnej minerálnej vody zo zdroja. Pri správnej úvahe využil správny orgán aj ďalšie skutočnosti a doklady známe z  jeho úradnej činnosti, predovšetkým kontrolné chemické analýzy.
V rozhodnutí správny orgán určil spôsob úpravy, rozsah a časové intervaly vykonávania kontrolných analýz prírodnej minerálnej vody a ďalšie podmienky súvisiace s vykonávaním úpravy prírodnej minerálnej vody. Vzhľadom na to, že žiadateľ už má existujúce zariadenie na vykonávanie úpravy prírodnej minerálnej vody umiestnené v existujúcom zariadení na využívanie zdroja - v  plniarni prírodnej minerálnej vody v obci Čerín, časť Čačín, v katastrálnom území Čačín, správny orgán určil začiatok  úpravy prírodnej minerálnej vody zo zdroja dňom nadobudnutia právoplatnosti tohto rozhodnutia. Dobu povolenej úpravy prírodnej minerálnej vody určil na 15 rokov od nadobudnutia právoplatnosti tohto rozhodnutia.
Na základe uvedených skutočností, preskúmania dokladov a poznania ďalších skutočností z úradnej činnosti správny orgán nezistil žiadne dôvody, ktoré by bránili vyhovieť žiadosti využívateľa o vydanie povolenia na úpravu prírodnej minerálnej vody.
Žiadateľ zároveň uhradil správny poplatok podľa zákona Národnej rady Slovenskej republiky č.145/1995 Z. z. o správnych poplatkoch v znení neskorších predpisov vo výške 165,50  EUR.
Správny orgán posúdil, že vydaním povolenia na úpravu prírodnej minerálnej vody získanej zo zdroja ČAM -1 v Čeríne, časť Čačín, v katastrálnom území Čačín, nie sú ohrozené záujmy spoločnosti ani obmedzené alebo ohrozené práva účastníka konania. Vzhľadom na to a k vyššie uvedeným skutočnostiam správny orgán rozhodol tak, ako je uvedené vo výroku tohto rozhodnutia.

Poučenie:  Proti tomuto rozhodnutiu možno podľa § 43 ods. 3 zákona č.538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov v znení neskorších predpisov podať odvolanie na Štátnu kúpeľnú komisiu Ministerstva zdravotníctva Slovenskej republiky, Limbová 2, 837 52 Bratislava v lehote do 15 dní odo dňa doručenia.Toto rozhodnutie nie je preskúmateľné súdom podľa zákona č.99/1963 Zb. Občiansky súdny poriadok v znení neskorších predpisov, pokiaľ nebol vyčerpaný riadny opravný prostriedok. 

							doc. Ing. Jarmila Božíková, PhD.
predseda 
							       Štátnej kúpeľnej komisie

Doručí sa:
Účastníkovi  konania:
WELNEA SK  s.r.o., Čerín 64, 974 01 Čerín